## Pravilnik o polaganju javnoovršiteljskog ispita

### NN 41/2011 (7.4.2011.), Pravilnik o polaganju javnoovršiteljskog ispita

MINISTARSTVO PRAVOSUĐA

987

Na temelju članka 116. stavka 2. Zakona o javnim ovršiteljima (»Narodne novine«, broj 139/10.) ministar pravosuđa donosi

PRAVILNIK

O POLAGANJU JAVNOOVRŠITELJSKOG ISPITA

UVODNE ODREDBE

Članak 1.

Ovim se Pravilnikom propisuje sastav i način rada Ispitnog povjerenstva za polaganje javnoovršiteljskog ispita, način prijave za polaganje javnoovršiteljskog ispita, način ispitivanja i ocjenjivanja ispita, uvjeti pod kojima se odobrava slušanje ispita, sadržaj uvjerenja i svjedodžbe o položenom javnoovršiteljskom ispitu te vođenje evidencije o javnoovršiteljskom ispitu.

ISPITNO POVJERENSTVO ZA POLAGANJE JAVNOOVRŠITELJSKOG ISPITA

Članak 2.

(1) Javnoovršiteljski ispit polaže se pred Ispitnim povjerenstvom za polaganje javnoovršiteljskog ispita (u daljnjem tekstu: Ispitno povjerenstvo) od tri (3) člana. Članove Ispitnog povjerenstva i njihove zamjenike imenuje ministar nadležan za poslove pravosuđa (u daljnjem tekstu: ministar). Prije imenovanja članova i predsjednika Ispitnog povjerenstva i njihovih zamjenika, ministar može zatražiti od predsjednika Vrhovnog suda Republike Hrvatske prijedlog o mogućim kandidatima.

(2) Mandat članova Ispitnog povjerenstva traje dvije godine. Nakon isteka mandata članovi Ispitnog povjerenstva mogu biti ponovno imenovani.

(3) Rješenjem o imenovanju Ispitnog povjerenstva imenuju se tajnik Ispitnog povjerenstva i njegovi zamjenici, koji obavljaju stručne i administrativne poslove za potrebe Ispitnog povjerenstva.

(4) Za tajnika i njegove zamjenike imenuju se osobe koje su službenici ministarstva nadležnog za poslove pravosuđa (u daljnjem tekstu: Ministarstvo).

(5) Predsjednik Ispitnog povjerenstva određuje članove Ispitnog povjerenstva koji će određenog dana i kojim redoslijedom ispitivati kandidate.

(6) Predsjedniku, članovima i tajniku Ispitnog povjerenstva te njihovim zamjenicima pripada naknada za rad u visini koju odredi ministar.

Članak 3.

(1) Ispitno povjerenstvo, uz suglasnost ministra, određuje izvore za polaganje javnoovršiteljskog ispita.

(2) Ispitno povjerenstvo dužno je najmanje dva puta godišnje izvršiti usklađivanje izvora za polaganje javnoovršiteljskog ispita s pozitivnim pravnim propisima.

Članak 4.

(1) Predsjednik Ispitnog povjerenstva odgovoran je za zakonito provođenje javnoovršiteljskog ispita.

(2) Tajnik Ispitnog povjerenstva dužan je:

– utvrditi istovjetnost osobe koja polaže javnoovršiteljski ispit

– utvrditi jesu li plaćeni troškovi javnoovršiteljskog ispita

– upoznati osobu koja polaže javnoovršiteljski ispit s njezinim pravima i obvezama

– voditi zapisnik o tijeku javnoovršiteljskog ispita i

– obavljati i druge poslove propisane ovim Pravilnikom.

POLAGANJE JAVNOOVRŠITELJSKOG ISPITA

Prijava za javnoovršiteljski ispit

Članak 5.

(1) Prijava za polaganje javnoovršiteljskog ispita podnosi se Ministarstvu najkasnije 15 dana prije početka mjeseca u kojem kandidat namjerava pristupiti polaganju ispita.

(2) Kandidat je prijavi dužan priložiti:

– dokaze iz članka 116. stavka 1. i članka 119. Zakona o javnim ovršiteljima.

– dokaz o uplati naknade za pristup polaganju javnoovršiteljskom ispitu;

(3) Ako je kandidat nakon stjecanja diplome sveučilišnog diplomskog studija prava, ili nakon položenog pravosudnog ispita promijenio osobno ime, prijavi je dužan priložiti i izvod iz matične knjige vjenčanih ili vjenčani list, odnosno rješenje o promjeni osobnog imena.

(4) Isprave iz stavka 2. ovog članka prilažu se u izvorniku ili ovjerenoj preslici.

(5) Ministarstvo rješenjem utvrđuje je li kandidat ispunjava uvjete za polaganje javnoovršiteljskog ispita te određuje vrijeme pristupa kandidata polaganju javnoovršiteljskog ispita.

(6) Rješenje kojim je utvrđeno da kandidat ne ispunjava uvjete za polaganje javnoovršiteljskog ispita je konačno. Protiv rješenja nije dopuštena žalba, ali se može pokrenuti upravni spor.

Članak 6.

Za svakog kandidata osniva se spis predmeta koji sadrži:

– prijavu kandidata,

– isprave kojima se dokazuje ispunjavanje uvjeta za polaganje javnoovršiteljskog ispita,

– rješenje o polaganju javnoovršiteljskog ispita,

– zapisnik o javnoovršiteljskom ispitu,

– presliku svjedodžbe o položenom javnoovršiteljskom ispitu,

– zahtjeve kandidata i odluke Ispitnog povjerenstva, ako se odnose na ispitni postupak,

– liječničke potvrde ili druge isprave, ako su u vezi s ispitnim postupkom.

Raspored polaganja javnoovršiteljskog ispita

Članak 7.

(1) Vrijeme polaganja javnoovršiteljskog ispita određuje rasporedom predsjednik Ispitnog povjerenstva uzimajući u obzir i prijedloge kandidata.

(2) Obavijest o mjestu i danu polaganja javnoovršiteljskog ispita mora biti dostavljena kandidatu najkasnije 15 dana prije dana određenog za polaganje.

(3) Uz pristanak kandidata rok iz stavka 2. ovoga članka može biti i kraći.

Članak 8.

(1) Javnoovršiteljski ispit polaže se u Ministarstvu pravosuđa.

(2) Javnoovršiteljski ispit polaže se u nazočnosti svih članova Ispitnog povjerenstva.

Članak 9.

Javnoovršiteljski ispit polaže se usmeno na način koji omogućuje utvrđivanje osposobljenosti osobe za obavljanje javnoovršiteljske službe.

Članak 10.

Javnoovršiteljski ispit sastoji se od ispitivanja znanja iz:

– pravila javnoovršiteljske službe

– ovršnih pravila

– Javnoovršiteljskog poslovnika i drugih podzakonskih akata

Članak 11.

(1) Redoslijed ispitivanja utvrđuje predsjednik Ispitnog povjerenstva.

(2) Ispitivanje pojedinog kandidata može trajati najviše tri sata.

(3) Predsjednik Ispitnog povjerenstva brine se o održavanju reda na javnoovršiteljskom ispitu.

Članak 12.

Prije početka javnoovršiteljskog ispita tajnik Ispitnog povjerenstva utvrdit će identitet kandidata i upozoriti kandidate na posljedice remećenja tijeka ispita i neopravdanog napuštanja javnoovršiteljskog ispita.

Članak 13.

(1) Javnoovršiteljski ispit je javan.

(2) Raspored slušanja javnoovršiteljskog ispita određuje se prema raspoloživim prostornim mogućnostima, vodeći računa o nesmetanom odvijanju tijeka ispita.

Članak 14.

(1) Uspjeh na ispitu ocjenjuje se prema rezultatu koji je kandidat pokazao na ispitu ocjenom »položio« ili »nije položio«.

(2) O uspjehu kandidata Ispitno povjerenstvo odlučuje većinom glasova.

(3) Rezultat ispita priopćuje se kandidatu odmah.

(4) Ako kandidat ne želi da se odluka iz stavka 1. ovog članka objavi u nazočnosti ostalih kandidata, odluka će mu se priopćiti u nazočnosti članova Ispitnog povjerenstva.

Članak 15.

(1) O tijeku javnoovršiteljskog ispita tajnik Ispitnog povjerenstva vodi zapisnik za svakog kandidata posebno na obrascu koji je sastavni dio ovog Pravilnika (Obrazac broj 1).

(2) Zapisnik potpisuju svi članovi Ispitnog povjerenstva, tajnik Ispitnog povjerenstva i kandidat.

Članak 16.

Predsjednik Ispitnog povjerenstva utvrđuje da javnoovršiteljski ispit nije položen:

– ako kandidat ne pristupi polaganju javnoovršiteljskog ispita bez opravdanog razloga

– ako kandidat napusti polaganje javnoovršiteljskog ispita, bez opravdanog razloga.

Odgoda ispita

Članak 17.

(1) Kandidatu koji je podnio prijavu može se odgoditi polaganja javnoovršiteljskog ispita, ako za to postoje osobito opravdani razlozi. Ispit se može odgoditi za najdulje dva mjeseca.

(2) Ako kandidat kojemu nije odgođeno polaganje javnoovršiteljskog ispita ne pristupi njegovu polaganju, ispit može polagati nakon isteka roka od šest mjeseci od dana kada je kandidat trebao pristupiti polaganju javnoovršiteljskog ispita.

(3) Započeti ispit može se odgoditi ako je kandidat zbog bolesti ili nekih drugih opravdanih razloga spriječen nastaviti polaganje ispita.

(4) Rješenje o nastavku ispita donosi Ispitno povjerenstvo na molbu kandidata. Molba se podnosi u roku od osam dana od dana prestanka razloga za odgodu ispita, ali najkasnije u roku od tri mjeseca računajući od dana kad je kandidat trebao pristupiti polaganju javnoovršiteljskog ispita.

(5) Ako kandidat ne podnese molbu za nastavak ispita u roku iz stavka 4. ovoga članka ili ako mu je molba odbijena, smatra se da ispit nije položio.

(6) Protiv rješenja Ispitnog povjerenstva iz stavka 4. ovoga članka kandidat može uložiti prigovor u roku od tri dana od dana primitka rješenja. O prigovoru odlučuje Ministarstvo.

Članak 18.

(1) Kandidat koji ne položi ispit može istom pristupiti istekom roka od šest mjeseci od dana polaganja.

(2) Ako kandidat zbog izvanrednih okolnosti odustane od ispita prije početka ponovnog polaganja, smatrat će se da ispit nije polagao.

Izdavanje uvjerenja i svjedodžbe

Članak 19.

(1) Neposredno nakon položenog ispita kandidatu koji je ispit položio izdaje se uvjerenje o položenom javnoovršiteljskom ispitu na obrascu koji je sastavni dio ovog Pravilnika (Obrazac broj 2).

(2) O rezultatima javnoovršiteljskog ispita izdaje se svjedodžba na obrascu koji je sastavni dio ovog Pravilnika (Obrazac broj 3).

(3) Uvjerenje i svjedodžbu o položenom javnoovršiteljskom ispitu potpisuje predsjednik i tajnik Ispitnog povjerenstva.

(4) Svjedodžba o položenom javnoovršiteljskom ispitu dostavit će se kandidatu u roku od 30 dana od dana položenog ispita.

Članak 20.

(1) Evidenciju o kandidatima koji su pristupili polaganju javnoovršiteljskog ispita vodi Ministarstvo u knjizi javnoovršiteljskih ispita na obrascu koji je sastavni dio ovog Pravilnika (Obrazac broj 4).

(2) Evidencija iz stavka 1. ovoga članka može se voditi i u elektroničkom obliku.

Troškovi javnoovršiteljskog ispita

Članak 21.

(1) Visinu troškova polaganja javnoovršiteljskog ispita određuje ministar posebnom odlukom, s ciljem podmirivanja svih izdataka vezanih za njegovo održavanje.

(2) Troškove polaganja javnoovršiteljskog ispita snosi kandidat.

ZAVRŠNE ODREDBE

Članak 22.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/10-01/254

Urbroj: 514-03-01-03/1-11-1

Zagreb, 29. ožujka 2011.

Ministar
Dražen Bošnjaković, v. r.

![](dodatni/414635.jpg)

Pravilnik, NN 41/2011-987